
TEISĖJŲ TARYBA

NUTARIMAS
DĖL MOKĖJIMO UŽ DARBĄ IR BUDĖJIMĄ POILSIO IR ŠVENČIŲ DIENOMIS BEI PAVADAVIMĄ,  PRIEMOKŲ UŽ PADIDĖJUSĮ DARBO KRŪVĮ SKYRIMO IR MOKĖJIMO BENDROSIOS KOMPETENCIJOS IR SPECIALIZUOTŲ TEISMŲ TEISĖJAMS TVARKOS APRAŠO PATVIRTINIMO 

2021 m. gruodžio 20 d. Nr. 13P-155-(7.1.2.)
Vilnius

Teisėjų taryba, vadovaudamasi Lietuvos Respublikos teisėjų darbo apmokėjimo įstatymo 6 straipsnio 7 dalimi ir 7 straipsnio 2 dalimi, Lietuvos Respublikos teismų įstatymo 120 straipsnio 17 punktu,  n u t a r i a:
[bookmark: _Hlk90449529][bookmark: _Hlk90449828]1. Patvirtinti Mokėjimo už darbą ir budėjimą poilsio ir švenčių dienomis bei pavadavimą, priemokų už padidėjusį darbo krūvį skyrimo ir mokėjimo bendrosios kompetencijos ir specializuotų teismų teisėjams tvarkos aprašą (pridedama).
2. Pripažinti netekusiais galios:
2.1. Teisėjų tarybos 2014 m. gruodžio 19 d. nutarimą Nr. 13P-167-(7.1.2) „Dėl Pavyzdinio kompensavimo teisėjams už viršvalandinį darbą, darbą poilsio ir švenčių dienomis bei budėjimą tvarkos aprašo patvirtinimo“ (su visais pakeitimais ir papildymais); 
2.2. Teisėjų tarybos 2021 m. liepos 23 d. nutarimą  Nr. 13P-98-(7.1.2) „Dėl priemokų už padidėjusį darbo krūvį skyrimo ir mokėjimo bendrosios kompetencijos ir specializuotų teismų teisėjams tvarkos aprašo patvirtinimo“  (su visais pakeitimais ir papildymais).
3. Nustatyti, kad šis nutarimas įsigalioja 2022 m. sausio 1 d.


Pirmininkė 						Sigita Rudėnaitė


Sekretorius				           	            Ramūnas Gadliauskas














PATVIRTINTA
Teisėjų tarybos 
2021 m. gruodžio 20 d. 
nutarimu Nr. 13P- 155-(7.1.2.)

MOKĖJIMO UŽ DARBĄ IR BUDĖJIMĄ POILSIO IR ŠVENČIŲ DIENOMIS BEI PAVADAVIMĄ, PRIEMOKŲ UŽ PADIDĖJUSĮ DARBO KRŪVĮ SKYRIMO IR MOKĖJIMO BENDROSIOS KOMPETENCIJOS IR SPECIALIZUOTŲ TEISMŲ TEISĖJAMS TVARKOS APRAŠAS

I. BENDROSIOS NUOSTATOS

1. Mokėjimo už darbą ir budėjimą poilsio ir švenčių dienomis bei pavadavimą, priemokų už padidėjusį darbo krūvį skyrimo ir mokėjimo bendrosios kompetencijos ir specializuotų teismų teisėjams tvarkos aprašas (toliau – Aprašas) nustato mokėjimo bendrosios kompetencijos ir specializuotų teismų teisėjams už darbą ir budėjimą poilsio ir švenčių dienomis bei pavadavimą, priemokų už padidėjusį darbo krūvį, kai yra padidėjęs darbų mastas atliekant kito to paties bendrosios kompetencijos ar specializuoto teismo (ar tų pačių teismo rūmų) teisėjo funkcijas dėl laikino šio teisėjo nebuvimo, taip pat kai dėl iš anksto nenumatytų priežasčių žymiai padaugėja gaunamų nagrinėti tam tikros kategorijos bylų per mėnesį, tvarką.
2. Aprašo nuostatos dėl priemokų mokėjimo taikomos tik tuo atveju, jeigu teisme padidėjusio darbo krūvio nėra galimybių sureguliuoti teisės aktuose nustatytomis administravimo teismuose ar kitomis priemonėmis (pavyzdžiui, perskirstant bylas tarp teismų (teismo rūmų), laikinai perkeliant teisėjus ir kt.). 
3. Siekdami efektyvaus teismo darbo organizavimo ir darbo užmokesčiui skirtų lėšų naudojimo, teismų pirmininkai bendradarbiaudami su kitomis institucijomis (policija, prokuratūra) turi imtis organizacinių priemonių, užtikrinančių, jog budėjimas būtų vykdomas kuo trumpesnį laiką, paprastai budint sekmadieniais ar antrą iš eilės einančią šventinę dieną.
4. Šiame Apraše vartojamos sąvokos:
4.1. Kito teisėjo funkcijų atlikimas – teisėjo darbas padidėjusiu darbo krūviu, kai teisme (ar tuose pačiuose teismo rūmuose) laikinai neužimtos kito to paties teismo teisėjo pareigos arba kai kitas to paties teismo (ar tų pačių teismo rūmų) teisėjas laikinai negali eiti teisėjo pareigų.
4.2. Tam tikros kategorijos bylos – bylų grupė, apibrėžiama pagal Teisėjų tarybos patvirtintus baudžiamųjų, civilinių ir administracinių bylų kategorijų klasifikatorius arba kitais požymiais apibrėžiama bylų ar ikiteisminio tyrimo dokumentų, nagrinėjamų specialaus įstatymo pagrindu, grupė, jeigu klasifikatoriuose nėra išskirta atskira tokių bylų kategorija.
4.3. Iš anksto nenumatytos priežastys – socialinės, ekonominės, finansinės, politinės, teisinės ar kitos priežastys, lemiančios gaunamų nagrinėti bylų skaičiaus padidėjimą teismuose, kurių iš anksto nebuvo galima numatyti.
[bookmark: _Hlk86412868]4.4. Žymus bylų padaugėjimas – teisme per mėnesį gaunamų nagrinėti tam tikros kategorijos bylų kiekio padidėjimas daugiau nei 20 procentų dėl iš anksto nenumatytų priežasčių. Tuo atveju, kai teisme tam tikros kategorijos bylos anksčiau nebuvo nagrinėjamos, žymus gaunamų tam tikros kategorijos bylų padaugėjimas fiksuojamas, kai toks kiekis padidėja daugiau nei 20 procentų už vidutinį bylos tipui priskirtos kategorijos gautų teisme bylų kiekį per praėjusius dvylika mėnesių.
4.5. Padidėjęs darbo krūvis – teisėjo per 3 mėnesių laikotarpį gautų (teisėjui faktiškai paskirtų nagrinėti teismo posėdyje) bylų kiekio padidėjimas ne mažiau nei 20 procentų už vidutinį tos pačios grandies teismų arba, atitinkamai, Lietuvos Aukščiausiojo Teismo, Lietuvos vyriausiojo administracinio teismo ar Lietuvos apeliacinio teismo vienam faktiškai dirbančiam teisėjui per tą patį laikotarpį tenkantį gautų (teisėjui faktiškai paskirtų nagrinėti teismo posėdyje) bylų kiekį dėl kito teisėjo funkcijų atlikimo arba teisėjui (teisėjo) per mėnesį faktiškai paskirtų nagrinėti teismo posėdyje tam tikros kategorijos bylų kiekio padidėjimas dėl žymaus bylų padaugėjimo. Tuo atveju, kai teisme yra nustatyta teisėjų specializacija, vertinant padidėjusio krūvio duomenis atsižvelgiama į teisėjo specializaciją.
4.6. Priemoka už padidėjusį darbo krūvį – ne didesnė kaip 30 procentų bendrosios kompetencijos ar specializuoto teismo teisėjo pareiginės algos dydžio priemoka už padidėjusį darbo krūvį.
4.7. Budėjimas – teisėjo buvimas teisme arba namuose pagal teismo pirmininko ar jo įgalioto teisėjo patvirtintą teisėjų budėjimo grafiką poilsio ir švenčių dienomis, kad prireikus teisėjas galėtų atlikti Lietuvos Respublikos baudžiamojo proceso kodekse, Lietuvos Respublikos civilinio proceso kodekse ir kituose įstatymuose nustatytas teisėjo funkcijas, kurių iš anksto nebuvo galima suplanuoti ir numatyti ir kurių dėl teisinių ir (ar) faktinių kliūčių negalima atlikti kitu laiku ar atidėti kitai darbo dienai (toliau – neatidėliotini veiksmai).
4.8. Darbas poilsio ir švenčių dienomis – teismo pirmininko ar jo įgalioto teisėjo nustatyta tvarka teisėjo dirbamas darbas poilsio ar šventės dieną ne pagal teismo pirmininko ar jo įgalioto teisėjo nustatytą budėjimo grafiką, kai šio darbo iš anksto nebuvo galima suplanuoti ir numatyti ir yra būtina atlikti neatidėliotinus veiksmus.

II. MOKĖJIMAS UŽ DARBĄ BEI BUDĖJIMĄ POILSIO IR ŠVENČIŲ DIENOMIS

5. Bendrosios kompetencijos ar specializuoto teismo teisėjams už darbą ir budėjimą poilsio ir švenčių dienomis teisme, jų pasirinkimu, kompensuojama vienu iš šių būdų:
5.1. mokamas dvigubo bendrosios kompetencijos ar specializuoto teismo teisėjo pareiginės algos su priedu už tarnybos Lietuvos valstybei stažą dydžio atlygis;
 5.2. artimiausią mėnesį suteikiamas dvigubos trukmės poilsio laikas arba šis poilsio laikas pridedamas prie kasmetinių atostogų, už suteiktą poilsio laiką mokant teisėjo pareiginės algos su priedu už tarnybos Lietuvos valstybei stažą dydžio atlygį.
6. Bendrosios kompetencijos ar specializuoto teismo teisėjams už budėjimą poilsio ir švenčių dienomis namuose mokama 50 procentų teisėjo pareiginės algos su priedu už tarnybos Lietuvos valstybei stažą dydžio atlygis proporcingai budėtam laikui. Už darbą atvykus į bendrosios kompetencijos ar specializuotą teismą atlikti neatidėliotinų veiksmų poilsio ir švenčių dienomis kompensuojama šio Aprašo 5 punkte nustatyta tvarka. 
7. Budėjimo namuose laikas į darbo laiką neįskaičiuojamas, išskyrus laiką, per kurį, atvykus į bendrosios kompetencijos ar specializuotą teismą, faktiškai atlikti neatidėliotini veiksmai.

III. DARBO BEI BUDĖJIMO POILSIO IR ŠVENČIŲ DIENOMIS APSKAITA
	
	8. Tikslus teisėjo pagal nustatytą tvarką dirbto darbo bei budėjimo poilsio ir švenčių dienomis laikas žymimas šio Aprašo priede nurodytos formos Teisėjų darbo bei budėjimo poilsio ir švenčių dienomis apskaitos žurnale (toliau – Žurnalas).
	9. Informaciją apie darbą bei budėjimus poilsio ir švenčių dienomis Žurnale įrašo pats teisėjas. Teisėjo Žurnalo įrašuose nurodytą darbo laiką patvirtina teismo pirmininkas arba jo įgaliotas skyriaus pirmininkas ar pirmininko pavaduotojas rezoliucija, pripažindamas, kad už įraše nurodytą darbą kompensuotina šio Aprašo nustatyta tvarka. Teismo pirmininkas arba jo įgaliotas skyriaus pirmininkas ar pirmininko pavaduotojas gali pareikalauti iš teisėjo pateikti papildomos informacijos apie Žurnale nurodytų neatidėliotinų veiksmų atlikimą.
	10. Teisėjo darbo bei budėjimo poilsio ir švenčių dienomis apskaita Žurnale esančių duomenų pagrindu vykdoma bei teisėjui šio Aprašo 5.2 papunktyje nustatyta tvarka suteiktas papildomas poilsio laikas žymimas teismo pirmininko nustatyta tvarka. Už  teisingą duomenų apie darbo bei budėjimo poilsio ir švenčių dienomis tikslaus laiko pateikimą atsako teisėjai, o teisingą jų apskaitą – teismo pirmininkas.
11. Per kalendorinius metus nepanaudotas prie kasmetinių atostogų pridedamas poilsio laikas už tais metais dirbtą darbą bei budėjimą poilsio ir švenčių dienomis yra perkeliamas į kitus kalendorinius metus. 
12. Atleidžiant teisėją iš pareigų už nepanaudotą papildomą poilsio laiką išmokama teisėjo pareiginės algos su priedu už tarnybos Lietuvos valstybei stažą dydžio piniginė kompensacija proporcingai sukauptam nepanaudotam papildomam poilsio laikui. Jeigu teisėjui papildomas poilsio laikas nebuvo suteiktas daugiau kaip už vienus kalendorinius metus, kompensacija išmokama už visą nepanaudotą papildomą poilsio laiką. 

IV. MOKĖJIMAS UŽ PAVADAVIMĄ

13. Tais atvejais, kai bendrosios kompetencijos ar specializuoto teismo pirmininką, pirmininko pavaduotoją ar skyriaus pirmininką Teismų įstatymo 105 straipsnyje nustatyta tvarka pavaduoja atitinkamai skyriaus pirmininkas, pirmininko pavaduotojas ar teisėjas, apskaičiuojant jo atlyginimą taikomas atitinkamo pavaduojamojo teismo pareigūno pareiginės algos koeficientas, nustatytas Lietuvos Respublikos teisėjų darbo apmokėjimo įstatymo priedo II skyriuje.
 
V. PADIDĖJUSIO DARBO KRŪVIO DĖL KITO TO PATIES TEISMO (AR TŲ PAČIŲ TEISMO RŪMŲ) TEISĖJO FUNKCIJŲ ATLIKIMO NUSTATYMAS

14. Dėl kito teisėjo funkcijų atlikimo ir priemokos už tokį darbą mokėjimo sprendžiama, jeigu egzistuoja bent viena iš šių aplinkybių:
14.1. teisme (ar teismo rūmuose) atsilaisvinus teisėjo etatui ilgiau nei 3 mėnesius į jį nėra paskiriamas kitas teisėjas; 
14.2. kai teismo (ar teismo rūmų) teisėjas ilgiau nei 3 mėnesius negali eiti teisėjo pareigų dėl laikinojo nedarbingumo, stažuotės, įgaliojimų sustabdymo ar kitų objektyvių laikinų priežasčių.
15. Nustačius bent vieną šio Aprašo 14 punkte nurodytą aplinkybę, tuo atveju jeigu nėra galimybės taikyti administravimo teismuose ir kitų priemonių dėl darbo krūvio teisme sureguliavimo arba taikytos priemonės nėra pakankamai efektyvios, yra pagrindas vertinti, ar dirbančių teisėjų darbo krūvis padidėjo dėl kito teisėjo funkcijų atlikimo ir priimti sprendimą dėl priemokos skyrimo ir išmokėjimo.
16. Tuo atveju, jeigu teisme (teismo rūmuose) yra nustatytos specializacijos tam tikro tipo  byloms nagrinėti arba teismas yra sudarytas iš skyrių, vertinamas tik tą pačią specializaciją turinčių (tame pačiame teismo skyriuje dirbančių) teisėjų darbo krūvio padidėjimas, atsižvelgiant į tai, kokios specializacijos (kurio skyriaus) teisėjas laikinai negali eiti pareigų arba kurio pareigos laikinai neužimtos.
17. Padidėjęs darbo krūvis dėl kito teisėjo funkcijų atlikimo nustatomas už praėjusių 3 mėnesių laikotarpį, vertinant trijų  mėnesių, duomenis apie teisėjo faktiškai gautas bylas (teisėjui faktiškai paskirtas nagrinėti teismo posėdyje bylas) ir lyginant šiuos duomenis su:
17.1. tų pačių trijų mėnesių vidutiniu apylinkių arba apygardų administracinių teismų vienam faktiškai dirbančiam teisėjui tenkančiu gautų (teisėjui faktiškai paskirtų nagrinėti teismo posėdyje) bylų kiekiu;
17.2. tų pačių trijų mėnesių vidutiniu bendrosios kompetencijos apygardų teismų Civilinių arba Baudžiamųjų bylų skyriaus vienam faktiškai dirbančiam teisėjui tenkančiu gautų (teisėjui faktiškai paskirtų nagrinėti teismo posėdyje) bylų kiekiu;
17.3. tų pačių trijų mėnesių vidutiniu Lietuvos Aukščiausiojo Teismo ir Lietuvos apeliacinio teismo Civilinių arba Baudžiamųjų bylų skyriaus, Lietuvos vyriausiajame administraciniame teisme – viso teismo vienam faktiškai dirbančiam teisėjui tenkančiu gautų (teisėjui faktiškai paskirtų nagrinėti teismo posėdyje) bylų kiekiu.
18. Padidėjęs darbo krūvis konstatuojamas, jeigu teisėjo gautų (faktiškai paskirtų nagrinėti teismo posėdyje bylų) kiekis per tris mėnesius, buvusius iki atliekamo darbo krūvio padidėjimo vertinimo, yra ne mažiau nei 20 procentų didesnis už vidutinį vienam faktiškai dirbančiam teisėjui tenkantį gautų (teisėjui faktiškai paskirtų nagrinėti teismo posėdyje) bylų kiekį, kaip tai nurodyta šio Aprašo 17.1–17.3 papunkčiuose. 
19. Teismo pirmininko įsakyme dėl teisėjo (teisėjų) darbo krūvio padidėjimo konstatavimo ir priemokos (priemokų) skyrimo ir išmokėjimo turi būti nurodyti duomenys, patvirtinantys padidėjusį teisėjo darbo krūvį, nurodytas krūvio padidėjimo procentas ir šio Aprašo 26 punkto nustatyta tvarka parinktas priemokos dydis konkretiems teisėjams. 
20. Jeigu praėjus kitiems trims mėnesiams šio Aprašo 14 punkte nurodytos aplinkybės neišnyko arba atsirado naujai, darbo krūvio padidėjimas vertinamas laikantis šio Aprašo 15–19 punktuose nustatytos tvarkos, vertinant kitų 3 mėnesių duomenis.

VI. PADIDĖJUSIO DARBO KRŪVIO DĖL ŽYMAUS BYLŲ PADAUGĖJIMO NUSTATYMAS

[bookmark: _Hlk85787227]21. Žymaus bylų padaugėjimo pradžia laikomas pirmasis mėnuo, per kurį teisme gaunamų tam tikros kategorijos bylų skaičius padidėjo daugiau nei 20 procentų lyginant su praėjusiu mėnesiu tam tikros kategorijos bylų skaičiumi. Nustačius žymaus bylų padaugėjimo pradžią, vėliau kas mėnesį teisme gaunamų tam tikros kategorijos bylų skaičius lyginamas su praėjusių dvylikos mėnesių, buvusių iki žymaus bylų padaugėjimo pradžios, vidutiniu teisme gautų šios kategorijos bylų skaičiumi per mėnesį (krūvio rodikliu). Tuo atveju, kai teisme gaunamų tam tikros kategorijos bylų skaičius padidėja dėl to, kad tokios bylos perduotos nagrinėti iš kito teismo, gaunamų tam tikros kategorijos bylų skaičius lyginamas su to teismo, iš kurio perduotos bylos, praėjusių dvylikos mėnesių, buvusių iki žymaus bylų padaugėjimo pradžios, vidutiniu teisme gautų šios kategorijos bylų skaičiumi per mėnesį (krūvio rodikliu). 
22. Nustatytas žymus bylų padaugėjimo faktas yra pagrindas vertinti teisėjo padidėjusį darbo krūvį ir priimti sprendimą dėl priemokos skyrimo ir išmokėjimo.
23. Padidėjęs darbo krūvis nustatomas už praėjusį mėnesį, vertinant viso praėjusio mėnesio duomenis apie teisėjui (teisėjo) faktiškai paskirtas nagrinėti teismo posėdyje tam tikros kategorijos bylas. Vertinant padidėjusį teisėjo darbo krūvį turi būti atsižvelgta ir į teisėjo teisėto nebuvimo darbe laikotarpius. Darbo krūvio duomenys lyginami su praėjusių dvylikos mėnesių, buvusių iki žymaus bylų padaugėjimo pradžios, šiam teisėjui (teisėjo) vidutiniu faktiškai paskirtų nagrinėti teismo posėdyje šios kategorijos bylų skaičiumi per mėnesį. Tuo atveju, kai teisme tam tikros kategorijos bylos anksčiau nebuvo nagrinėjamos, padidėjęs darbo krūvis nustatomas, kai teisėjui per mėnesį faktiškai paskirtų nagrinėti teismo posėdyje tam tikros kategorijos bylų kiekis padidėja daugiau nei 20 procentų, lyginant su vidutiniu bylos tipui priskirtos kategorijos teisėjui (teisėjo) per mėnesį faktiškai paskirtų nagrinėti teismo posėdyje bylų kiekiu per praėjusius dvylika mėnesių.
24. Aprašo 21–23 punktuose nurodytas aplinkybes konstatuoja teismo pirmininkas ir priima sprendimą (įsakymą) dėl priemokos skyrimo ir išmokėjimo konkretiems teisėjams vadovaudamasis šio Aprašo VII skyriuje nustatytais kriterijais ir tvarka ne vėliau kaip iki kito mėnesio 15 dienos. 
[bookmark: _Hlk83801970]25. Teismo pirmininko įsakyme dėl teisėjo (teisėjų) darbo krūvio padidėjimo konstatavimo ir priemokos (priemokų) skyrimo ir išmokėjimo turi būti nurodyti duomenys, patvirtinantys padidėjusį teisėjo darbo krūvį, nurodytas krūvio padidėjimo procentas ir šio Aprašo 26 punkto nustatyta tvarka parinktas priemokos dydis konkretiems teisėjams. 

VII. PRIEMOKOS DYDŽIO NUSTATYMO KRITERIJAI IR SKYRIMO TVARKA 

26. Priemokos už padidėjusį teisėjo darbo krūvį atliekant kito teisėjo funkcijas arba kai dėl iš anksto nenumatytų priežasčių žymiai padaugėjus gaunamų nagrinėti tam tikros kategorijos bylų per mėnesį dydis nustatomas remiantis šiais kriterijais: 
26.1. kai darbo krūvis padidėja nuo 20 iki 30 procentų skiriama 10 procentų teisėjo pareiginės algos dydžio priemoka;
26.2. kai darbo krūvis padidėja nuo 30 iki 40 procentų skiriama 15 procentų teisėjo pareiginės algos dydžio priemoka;
26.3. kai darbo krūvis padidėja nuo 40 iki 50 procentų skiriama 20 procentų teisėjo pareiginės algos dydžio priemoka;
26.4. kai darbo krūvis padidėja nuo 50 iki 60 procentų skiriama 25 procentų teisėjo pareiginės algos dydžio priemoka;
26.5. kai darbo krūvis padidėja 60 ir daugiau procentų skiriama 30 procentų teisėjo pareiginės algos dydžio priemoka.
27. Dėl priemokų, numatytų šio Aprašo V ir VI skyriuose sprendžiama atskirai. Nustačius kad yra pagrindas skirti abi priemokas, tam pačiam teisėjui gali būti skiriama ir mokama tik didesnioji iš šių priemokų. 

VIII. PRIEMOKOS IŠMOKĖJIMO TVARKA

28. Priemoka bendrosios kompetencijos ar specializuoto teismo teisėjui išmokama ne vėliau nei su to mėnesio, per kurį buvo vertintas ir konstatuotas padidėjęs darbo krūvis, darbo užmokesčiu.

IX. BAIGIAMOSIOS NUOSTATOS

29. Už šio Aprašo nuostatų tinkamą taikymą atsako teismo pirmininkas.
30. Esant poreikiui, Nacionalinė teismų administracija teikia teismo pirmininkui informaciją ir duomenis, reikalingus vertinant teismo (teismo rūmų), teisėjo darbo krūvio padidėjimą.

Mokėjimo už darbą ir budėjimą poilsio ir švenčių dienomis bei pavadavimą, priemokų už padidėjusį darbo krūvį skyrimo ir mokėjimo bendrosios kompetencijos ir specializuotų teismų teisėjams tvarkos aprašo priedas

(Žurnalo formos pavyzdys)

TEISĖJŲ DARBO IR BUDĖJIMO POILSIO IR ŠVENČIŲ DIENOMIS APSKAITOS ŽURNALAS

